Verlamde Cecil (5) ‘ry’ nou die wêreld vol | News24
Verlamde Cecil (5) ‘ry’ nou die wêreld vol
Cecil Carelse van Helenvale op sy skaatsplank.Foto:WERNER HILLS
DIE vyfjarige Cecil Carelse van Helenvale het ’n skaatsplank gebruik om met sy verlamde onderlyf te kom na waar hy wou wees, maar op Vryheidsdag het hy met ’n rolstoel nuwe vryheid gekry.Die maatskappy, Splitting Image Taxidermy, in samewerking met die Rolstoelstigting, het Donderdag onder groot belangstelling van die bure in Ibexstraat ’n nuwe rolstoel vir alle terreine aan Cecil oorhandig.Terwyl Douglas Cockcroft van Splitting Image die “wiele” vir Cecil aanmekaar gesit het, het hy dit met groot belangstelling dopgehou waar hy op ’n skaatsplank gelê het.En toe dit vir hom tyd was om in sy rooi “vuurwa” te klim en Cockcroft hom wou help, het hy met die aanmoediging van die omstanders homself gehelp en opgeklim. Cockcroft sê die maatskappy het al meer as een miljoen rolstoele aan hulpbehoewendes oorhandig. “Hierdie keer is dit anders, want ons kan sien dat hy veggees het, omdat hy self, sonder hulp, op die rolstoel gekom het.”Valendecia Carelse, Cecil se ma, is oorstelp van vreugde omdat haar seun nie meer op die grond rond hoef te seil om by sy maatjies te speel nie.“Sy ruggraat het nie ten volle gegroei nie en sy hele onderlyf is verlam en gevoelloos.“Cecil het nog nooit hulp van enigiemand gevra nie. Vandat hy kan, sleep hy homself orals waar hy wil gaan,” sê Valendecia.Sy sê hulle wou al lankal vir Cecil ’n rolstoel kry, maar het weer laas maand gehoor ’n spesiale rolstoel soos dié wat Cecil benodig, sal ongeveer R5 000 kos.“Maar Cecil gaan darem aan op sy eie. Wanneer sy maats oor die straat na die speelpark stap, mag ek hom nie daarheen dra nie, hy wil op sy eie daar kom.”Patsy Wagner van die Animal Anti-Cruelty League (AACL) het verlede week haar mobiele kliniek vir haar maandelikse dienste aan troeteldiere na Helenvale gevat.Dié woonbuurt, waar geweld seëvier en die bendebase die strate beheer, is een van Port Elizabeth se armste buurte.Hier het Wagner ’n seun in die straat sien sit. “Die seun het sy bolyf gebruik om homself in die straat af te sleep om met die honde by die kliniek te speel,” sê Wagner.Sy sê Cecil het ure lank tussen die honde gespeel en homself nader gesleep wanneer nuwe honde in die omtrek was.Wagner en Linda-Louise Swain, ook van die AACL, sê dit is ’n groot dag van vreugde dat ’n verskil in ’n kind se lewe op Vryheidsdag gemaak kon word.En Cecil? Hy praat nie veel nie. Hy het rustig in sy rooi vuurwa gesit terwyl sy ouma, Rina Potgieter, hom straataf gestoot het.